Italia kërkon pezullimin e luftimeve në Libi
Zyrtarët italianë theksojnë nevojën për një periudhë armpushimi për të dërguar ndihma për civilët
Kryeministri italian Silvio Berluskoni është përpjekur të ruajë koalicionin ndërkohë që partnerja në koalicion, Liga Veriore po shfaq acarim në rritje. Liga ka kërkuar me ngulm t’i jepet fund angazhimit të Natos në Libi. Po ashtu ajo kërkon edhe zgjidhjen e problemit të immigrantëve libianë që vazhdojnë të mbërrijnë në bregdetin italian. Ministri i Jashtëm italian Franko Fratini foli dje mbi konfliktin në Libi. Ai foli në veçanti për nevojën e ndihmës humanitare për popullatën civile në këtë vend të Afrikës Veriore. Zoti Fratini i bëri komentet para një komisioni të parlamentit italian. Zëdhënësi i tij Mauricio Masari më pas prezantoi qëndrimin e Ministrit të Jashtëm italian në një intervistë për televizionin Al Xhazira: Ndihma është veçanërisht e nevojshme për zona si Misrata dhe përreth kryeqytetit libian, Tripoli. Ndërkohë që Italia thekson nevojën e një pauze në mes të konfliktit, Franca dhe Britania kanë tjetër mendim. Fushata e bombardimeve e udhëhequr nga Nato filloi në mars me synimin për të mbrojtur civilët në bazë të një rezolute të Kombeve të Bashkuara. Sekretari i Përgjithshëm i Natos Anders Foh Rasmusen thotë se operacionet ushtarake në Libi do të vazhdojnë. Ai tha se nëse këto operacione ndërpriten, një numër i pallogaritshëm civilësh do të humbnin jetën. Zoti Rasmusen shprehu keqardhje të thellë për humbjen e jetëve të civilëve në këtë konflikt. Por ai shtoi se konflikti filloi nga qeveria e Moamar Gadafit, e cila filloi të sulmonte shtetasit e vet, dhe jo nga Nato.